Man kry 25 j. tronkstraf ná hy suster verkrag | Netwerk24
15 Junie 2021 11:45
'n Oos-Kaapse man wat sy suster verkrag en daarna met 'n mes gesteek en vir die dood agtergelaat het, sal vir die volgende 25 jaar agter tralies deurbring.
Die 21-jarige man van Despatch het Maandag in die hooggeregshof in Gqeberha (Port Elizabeth) op aanklagte van verkragting en poging tot moord skuld beken.
Sy naam word weerhou om die identiteit van sy suster te beskerm.
Die man het Maandag onder meer erken dat hy sy suster, wat toe 15 jaar oud was, op die aand van 12 Julie 2019 in hul huis in Despatch verkrag het terwyl hul ma by die werk was.
Die hof het gehoor dat hy die betrokke aand dwelms gebruik het. Sy suster het later die aand van 'n skoolgeleentheid gekom.
Hy wou seks met haar gehad het, en sy het geweier. Hulle het geargumenteer en hy het haar verskeie kere met 'n baksteen in die gesig geslaan en haar verkrag.
Hy het haar ná die verkragting met 'n mes in die maag gesteek en vir die dood in hul huis agtergelaat.